በቁጥጥር ሥር የዋሉት የሕወሓት አመራሮች አዲስ አበባ ገቡ
በቅርቡ በአገር መከላከያ ሠራዊት በቁጥጥር ሥር የዋሉት የትግራይ ክልል የቀድሞ ፕሬዚዳንት አቶ ዓባይ ወልዱና የቀድሞ የገንዘብ ሚኒስትር አብረሃም ተከስተ (ዶ/ር) ጨምሮ፣ ሰባት የሕወሓትና የክልሉ ኃላፊዎች ሰኞ ጥር 3 ቀን 2013 ዓ.ም. አዲስ አበባ ገቡ፡፡ አቶ ስብሃት ነጋ፣ ባለቤታቸውና እህታቸውን ጨምሮ መከላከያን ከድተዋል የተባሉ የጦር መኮንኖችም ጥር 1 ቀን 2013 ዓ.ም. አዲስ አበባ ገብተዋል፡፡ አቶ ዓባይ ከትግራይ ክልል ፕሬዚዳንትነት ከተነሱ በኋላ በአውስትራሊያ የኢትዮጵያ ባለሙሉ ሥልጣን አምባሳደር የነበሩ ሲሆን፣ አብረሃም (ዶ/ር) ደግሞ ከፌዴራል መንግሥት ወደ ክልሉ በመሄድ በምክትል ፕሬዚዳንት ማዕረግ የፋይናንስና ኢኮኖሚ ቢሮ ኃላፊ ነበሩ፡፡ሌሎቹ በቁጥጥር ሥር ውለው አዲስ አበባ የገቡት አመራሮች የክልሉ ኦዲተር ኃላፊ አቶ ረዳኢ በረሄ፣ የክልሉ ስታትስቲክስ ኤጀንሲ ኃላፊ ሙሉጌታ ይርጋ (ዶ/ር)፣ የክልሉ የሃይማኖት ጉዳይ ክትትል ኃላፊ አቶ ዕቁባይ በረሄ፣ የክልሉ ፕሬዚዳንት ጽሕፈት ቤትና የሰላምና ደኅንነት ኃላፊ አቶ ጌታቸው ተፈሪ፣ እንዲሁም የክልሉ ሀገር አቀፍ ዜና ጉዳይ ኃላፊ ወ/ሮ ኪሮስ ሐጎስ ናቸው፡፡ከአገር መከላከያ ሠራዊት በማስከዳት ድርጊት ላይ ተሰማርተው የነበሩና በጦርነቱ ከሠራዊቱ ከድተው የትግራይ ልዩ ኃይልና ሚሊሻ የተቀላቀሉ ጄኔራል መኮንኖች፣ ከፍተኛ መኮንኖች፣ መስመራዊ መኮንኖችና የግል ጥበቃዎቻቸው ላይ ዕርምጃ እንደተወሰደባቸው መገለጹ ይታወሳል፡፡ የአገር መከላከያ ሠራዊት የኃይል ሥምሪት መምርያ ኃላፊ ብርጋዴር ጄኔራል ተስፋዬ አያሌው ባሳወቁት መሠረት ዕርምጃ የተወሰደባቸው፣ ሜጀር ጄኔራል ኢብራሂም አብዱልጀሊል ቀደም ሲል የመከላከያ ሎጂስቲክስ ኃላፊ የነበሩና አሁን የቡድኑ ሎጂስቲክስ ኃላፊ፣ ብርጋዴር ጄኔራል ገብረ ኪዳን ገብረ ማርያም የመከላከያ ኢንዶክትሪኔሽን ኃላፊ የነበሩና በጡረታ ከተሰናበቱ በኋላ ቡድኑን የተቀላቀሉ፣ አሥር ከፍተኛ መኮንኖች፣ ሁለት መስመራዊ መኮንኖች፣ እንዲሁም አንድ የክልሉ ረዳት ኮሚሽነር የነበሩና ከፖሊስ ከድተው ቡድኑን የተቀላቀሉ ናቸው።እንዲሁም ከመከላከያ ሠራዊት ከድተው ቡድኑን የተቀላቀሉ ሁለት ከፍተኛ መኮንኖች በቁጥጥር ሥር ሲውሉ፣  እነሱም ኮሎኔል ገብረ እግዚአብሔር አምባዬና ኮሎኔል ትርፏ አሰፋ እንደሆኑ ተገልጿል።  የአገር መከላከያ ሠራዊት፣ የፌደራል ፖሊስና የብሔራዊ መረጃና ደኅንነት ጥምር ኃይል በአገር መከላከያ ሠራዊት ላይ ጥቃት በማድረስ አገር ለመበታተን ሲሠሩ የነበሩ የተባሉ የሕወሓት አመራሮችንና አባላትን ለሕግ የማቅረብ ተልዕኮው እንደቀጠለ መሆኑን ብርጋዴር ጄኔራል ተስፋዬ አስታውቀዋል።የሕወሓት ቁንጮ አመራር የነበሩት አቶ ስብሃት ነጋ፣ ወ/ሮ ቅድሳን ነጋ (የአቶ ስብሃት እህት)፣ ሰለሞን ኪዳኔ (ዶ/ር)፣ አቶ አባዲ ዘሙ (አምባሳደር) እና ሌሎችም ከፍተኛ የጦር መኮንኖች ጥር 1 ቀን 2013 ዓ.ም. አዲስ አበባ ገብተዋል፡፡ 